
1 ဆၧအလူလၩ့, ယဟိဝၩအလူ လၧအဘၪ အံၫစရ့လၭ လၧစမၪလခဲၫ အစူၪဖၧၩ့လီၫ. 2 ယအဲၪယူၭ နၥံၪ, ယဟိဝၩ စံၭဝ့ၫဒၪ, လါနၫ့တၭ, နၥံၪစံၭ, နအဲၪယူၭပၧၩ ဘဲၫၥ့ၪလဲၪ. စအံစီၫမွဲ စယၫကူၭ အထၧၫ့ဖုဝဲ, မွဲအ့ၬဧၪ; ယဟိဝၩ စံၭဝ့ၫဒၪ; လါနၫ့တၭ, ယအဲၪ စယၫကူၭတၭ, 3 ယၥၭဂဲၫ့ စအံစီၫတၭ, ယမၩယူ အခိၪလီၩ့ ထိၩ့ချိၬ ဒဲအဆၧန့ၥၫ လၧအအီၪအလး လၧၡါမုနၧၫ့ဖၫလီၫ. 4 အဂဲးဘဲၫယီၩ မွဲအံဒၧၫ့ စံၭဝ့ၫ ပဘၪၡၪ့ဘၪနၭ လါနၫ့တၭ, ပမိမၩထၪ့ထဲၩ့ ပအီၪယူအလးနီၪတၭ; ဆၧၥုၭမုခမျၧး အယဟိဝၩ စံၭဘဲၫယီၩ, အဝ့ၫၥံၪ မိမၩထၪ့ထဲၩ့ဒၪဝ့ၫ တၭ; အ့ၪမွဲ ယဝ့ၫဒၪယီၩ ယမိမၩလၩ့ဎီးခွံၬဆၧလီၫ. ဆၧမိကိၭဝ့ၫ လၧဆၧအၧၩ့ အခးအနဲၩ့ထံၭ, ဒဲၦခမျၧး လၧယဟိဝၩ ၥၭထၪ့ဘၪဝ့ၫ လၩ့ဆိၩလၩ့ကၠၪလီၫ. 5 နၥံၪ အမ့ၬၥၪလဖၪ မိဒၪဘၪတၭ, နၥံၪ မိစံၭမွဲ ယဟိဝၩ ဘၪ ဆၧအီၪက့ၪဒိၪဝ့ၫ လၧအံၫစရ့လၭ အခးအနဲၩ့ထံၭ ဆံၭ. 6 ၦဖိၪခွၫ မၩလၩဖၩ့ အဖါ, ဒဲဆၧအခ့ၫအၡၩနီၪ မၩလၩဖၩ့ အကဆါလီၫ. ယ အ့ၪမွဲ ဆၧအဖါတၭ, ယလၩယဖၩ့နီၪ, မွဲအအီၪခီၫခီၫလဲၪ. ယအ့ၪမွဲ အကဆါတၭ, ယမၩၥၭမဲၪဆၧနီၪ မွဲအအီၪခီၫခီၫလဲၪ. ဆၧၥုၭမုခမျၧး အယဟိဝၩ စံၭနၥံၪ, ၦလုဆၧလဖၪ လၧအမၩကြၩ့ထမး ယမံၩ့ၥံၪဧ့, နၥံၪစံၭ, မွဲပမၩကြၩ့ထမး နမံၩ့ ဘဲၫၥ့ၪလဲၪ. 7 မွဲနၥံၪ မၩဘိၪ့ ကိၪၥၭလိၪ လၧယဆၧလုလး အဖၫ့ခိၪတၭ; နၥံၪစံၭ, ပမၩဘၪၥၭလိၪနၧၩ ဘဲၫၥ့ၪလဲၪ. လၧနၥံၪစံၭ, လၧယဟိဝၩ အစပွဲခိၪနီၪ, မွဲဆၧလယူၭလယၪ့ဘၪ အလးနီၪလီၫ. 8 ထီးနၥံၪ လုထၪ့ ဆၧမ့ၬဘျီၪ လၧဆၧလု အဂးတၭ, မွဲဆၧအၧၩ့, မွဲအ့ၬဧၪ. ထီးနၥံၪ လုထၪ့ ဆၧအစူၪအခၪ့ဂၭဂီၩ့, ဒဲဆၧဘၪထံၭဆၫတၭ, မွဲဆၧအၧၩ့အ့ၬဧၪ. ဖ့ၪလၫ့ မၩခွါဝ့ၫ လၧနၦဒိၪနီၪဘီၪ; မွဲဆၧမိဘၪ အဝ့ၫဒၪအၥၭ လၧနၧၩဧၪ. မိဘၪ အမ့ၬ လၧနၧၩဆ့ဧၪ; ဆၧၥုၭမုခမျၧး အယဟိဝၩ စံၭဝ့ၫဒၪ. 9 ဘိၩ့နဲၪ့ယီၩ မွဲပမၩၡီၩ့လါ ဆၧလၧအဘၪ ယဟိဝၩအၥၭ ဘဲၫၥိၭ အမိယၫ့ၥၭပၧၩဆံၭ. နၥံၪ မၩဘဲၫနီၪတၭ, မိဘၪအမ့ၬ လၧနၥံၪဆ့ဧၪ. ဆၧၥုၭမုခမျၧး အယဟိဝၩ စံၭဝ့ၫဒၪ. 10 ၦအီၪဝ့ၫ လၧနၥံၪ အကျၩ လဂၩ လၧအကၭဘံၭထၬ တရၫ့, မွဲပလၫလဂၩလဲၪ နၥံၪ ဆူၭခဲၩထၪ့ မ့ၪ လၧယဆၧလုလး အဖၫ့ခိၪ ပျီၩပျီၩအ့ၬ. ဆၧၥုၭမုခမျၧး အယဟိဝၩစံၭဝ့ၫ, မုၬယၥၭ လၧနၥံၪ အဖၧၩ့ နးဆံၭအ့ၬ. ယထိးဆၧၫ့ ဆၧမၩဘိၪ့ လၧနၥံၪအစူၪအ့ၬ. 11 အဂဲးဘဲၫယီၩ လၧမုထၪ့လခီၫ ဖိးလၧမုနုၬလခီၫနီၪ ယမံၩ့ မိဒိၪဝ့ၫ လၧၦဆၨၩလဖၪ အကျၩ, ၦမိဆူၭခဲၩ ဆၧနၧၫ့မၧၫ့ လၧယမံၩ့ အဂး, ဒဲမိလုထၪ့ ဆၧလုအဆံၫ့ လၧဆၧကိၭစီၪ့ဒ့ၭလီၫ. အဂဲးဘဲၫယီၩ ယမံၩ့ မိဒိၪဝ့ၫ လၧၦဆၨၩလဖၪ အကျၩ, ဆၧၥုၭမုခမျၧး အယဟိဝၩ စံၭဝ့ၫဒၪ. 12 အ့ၪမွဲ နၥံၪဝ့ၫယီၩ, မွဲနၥံၪစံၭ, ယဟိဝၩအစပွဲခိၪ ဘၪၥၭလိၪတၭ, အဆၧၥၪ ဒဲအဆၧအၪ့နီၪ ဆၧလယူၭလယၪ့ဘၪ အလးနီၪတၭ, နၥံၪ မၩဘၪၥၭလိၪယူၭ ယမံၩ့ယူၭလီၫ. 13 နၥံၪစံၭ, မွဲဆၧမၩပွံၭ ပၥၭမၬလဲၪ! တၭ နၥံၪ မၩကြၩ့ထမး ယမံၩ့တၭ, ဆၧၥုၭမုခမျၧး အယဟိဝၩ စံၭဝ့ၫဒၪ; နၥံၪ ဂဲၫဆိၬ ဆၧလၧအဘၪ ဆၧအဲၪ့ၡၫ့, ဒဲဆၧလၧအဆၫတၭ, နၥံၪ ဂဲၫဆိၬ ဆၧမၩဘိၪ့ ဘဲၫနီၪၥိၭလီၫ. ယမိထိးဆၧၫ့ ဆၧနီၪ လၧနၥံၪအစူၪဖၧၩ့ဆ့ဧၪ; ယဟိဝၩ စံၭဝ့ၫဒၪ. 14 ၦအၪ့လီၫဆၧနီၪ လၧအအီၪဝ့ၫ လၧဆၧအဖၫ လၧအၥိၪ ဒဲအဘ့ၪ အကျၩ ဒဲဆိၪလၩ့အၥၭတၭ, လုထၪ့ ယဟိဝၩ လၧဆၧဂၭဂီၩ့နီၪ, ဘၪဆိၪအၧၩ့ဝ့ၫ လီၫ. အဂဲးဘဲၫယီၩ ယမွဲ စဎွၩဖၭဒိၪ, ဆၧၥုၭမုခမျၧး အယဟိဝၩ စံၭဝ့ၫဒၪတၭ, ၦမိၥၭမဲၪ ယမံၩ့ လၧၦဆၨၩလဖၪ အကျၩလီၫ.

1 ဘိၩ့နဲၪ့ယီၩ ၦလုဆၧၥံၪဧ့, ဆၧမၪလူၬယီၩ မွဲလၧနၥံၪ အဂးလီၫ. 2 နၥံၪ အ့ၪလခိၭနၪဘၪ, နၥံၪ အ့ၪလယိဆီၫ့မီၪ့ဘၪ, ဘဲၫၥိၭ နၥံၪ မိမၩလၩဖၩ့ ယမံၩ့တၭ, ဆၧၥုၭမုခမျၧး အယဟိဝၩ စံၭဝ့ၫဒၪ. ယမိအၪ့မၧၫ့လၩ့ ဆၧဆိၪအၧၩ့ ဂဲၫဘၪနၥံၪတၭ, ယမိဆိၪအၧၩ့ နၥံၪ အဆၧဆိၪဂ့ၩလီၫ. မွဲမၬ, ယမိဆိၪအၧၩ့ အဝ့ၫၥံၪ လၧနၥံၪ လယိဆီၫ့မီၪ့ဘၪ အကၠီၩ့လီၫ. 3 ယိခွါ, ယမိမၩဂၭဂီၩ့ ဆၧအချံၫ လၧနၥံၪ အဂး, ဒဲခွံၬ ဆၧအ့ၪ လၧနၥံၪ အမ့ၬလီၩ့, နၥံၪ မၩဘိၪ့ဆၧအနံၩ လၧဆၧအအ့ၪလီၫ. နၥံၪ မိဘၪ ဆၧဆိၬထၪ့ခွံၬ နၥံၪ လၧအၥိၭလီၫ. 4 နၥံၪ မိၥ့ၪယၫ လၧယအၪ့မၧၫ့လၩ့ ဆၧမၪလူၬယီၩ လၧနၥံၪ အအီၪ လၧယဆၧအုၩ့လၩ့ အီၪဝ့ၫ လၧစလံဝဲၫ အကၠီၩ့နီၪ, ဆၧၥုၭမုခမျၧး အယဟိဝၩ စံၭဝ့ၫဒၪ. 5 ယဆၧအုၩ့လၩ့ ဘၪဆဲၫ့ လၧဆၧမၧၫ့ ဒဲဆၧဘၪလိၬအိၭလိၬ အီၪဝ့ၫ လၧအဝ့ၫၥံၪ လီၫ. ယမိဖ့ၪလၫ့ အဝ့ၫၥံၪ လၧအၥၭမဲၪယၧၩ အကၠီၩ့, ဒဲလၧအအီၪက့ၪ ယမံၩ့ လၧဆၧၥၭမဲၪအလး အကၠီၩ့ လီၫ. 6 ဆၧမွဲဆၧတီၩ အဆၧၥီၪ့ဆၧၥၫ့နီၪ အီၪဝ့ၫ လၧအနိၭဖၧၩ့, ဒဲဆၧအၧၩ့ လအီၪဘၪ လၧအနိၭဖျံၩဖၧၩ့, လ့ၩဝ့ၫ ဒဲယၧၩ လၧဆၧဘၪလိၬအိၭလိၬ အဖၧၩ့, ဒဲလၧဆၧတီၩဆၧလီၩ့ အဖၧၩ့, ဒဲဒုၭကၠၪခွံၬ ၦအၪဂၩအၥၭ လၧဆၧဒဲၩဘၭလီၫ. 7 အဂဲးဘဲၫယီၩ ၦလုဆၧအနိၭဖျံၩ မိဘၪခိၭထၬ ဆၧၥ့ၪယၫ, ဒဲၦမိဘၪအၪ့ဎၬ ဆၧၥီၪ့ဆၧၥၫ့နီၪ လၧအနိၭလီၫ. အဂဲးဘဲၫယီၩ အဝ့ၫဒၪမွဲ ဆၧၥုၭမုခမျၧး အယဟိဝၩအၥီၫ့လီၫ. 8 အ့ၪမွဲ နၥံၪဝ့ၫယီၩ နၥံၪ စဲၪ့ဖၭယူၭ လၧဖၧၩ့ၥၭ, ဒဲနၥံၪ ဒုၭဘၪထၧၩ့ယူၭ ၦအၪဂၩအခၪ့ လၧဆၧၥီၪ့ဆၧၥၫ့ယူၭ, နၥံၪ မၩဂၭဂီၩ့ယူၭ စလံဝဲၫ အဆၧအုၩ့လၩ့ယူၭ, ဆၧၥုၭမုခမျၧး အယဟိဝၩ စံၭဝ့ၫဒၪ. 9 မၩအၥၭဘဲၫနီၪတၭ, ယအီၪက့ၪလၩ့ဆ့ နၥံၪ လၧဆၧၥၭလိၪ ဒဲၦကိၪ့ဆၧအၧၩ့ လၧၦထီးအလူၬ အမ့ၬယၫလီၫ. အဂဲးဘဲၫယီၩ နၥံၪ ထီးန့ ယဖၧၩ့ၥၭအ့ၬ. အ့ၪမွဲ မၩ အၪဒၪဆၧ လၧဆၧဘၪဆဲၫ့ လၧဆၧမၪလူၬလီၫ. 10 ပဝ့ၫဒၪ ထီးအလူၬယီၩ ပအီၪ လၧဖါလဂၩဎး, မွဲအ့ၬဧၪ. ယွၩလဂၩဎး တဲၩ့လၩ့ပၧၩ, မွဲအ့ၬဧၪ. အ့ၪမွဲဘဲၫနီၪတၭ, ပမၩဂၭဂီၩ့ ပဖါ အဆၧအုၩ့လၩ့တၭ, ပအၪ့လီၫလိၬပၥၭ လဂၩဘၪလဂၩ မွဲဘၪလဲၪ. 11 ယုဒၫ အၪ့လီၫဆၧတၭ, ဆၧဘၪၥၭလိၪ မၩအၥၭ လၧအံၫစရ့လၭ ဒဲယရုစလံၫ့ အဖၧၩ့လီၫ. အဂဲးဘဲၫယီၩ ယုဒၫ မၩဘၪၥၭလိၪ ယဟိဝၩ အဆၧဆံၫ့ဎံၪ လၧအအဲၪဝ့ၫ, ဒဲန့မၫ လၧၦလခီၫဘၩ့မုးဖိၪ အယွၩ အဖိၪမုၪလီၫ. 12 ယဟိဝၩ မိဒၪ့ထ့ၬခွံၬ ၦလၧအမၩဘဲၫနီၪ, ၦလၧအခိၭဆၧ, ဒဲၦလၧအစံၭဆၧၫ့ဆၧ လၧစယၫကူၭ အတဲၩဖၧၩ့, ဒဲၦလၧအလုထၪ့ ဆၧၥုၭမုခမျၧး အယဟိဝၩ လၧဆၧလုလီၫ. 13 နၥံၪ မၩ ဆၧယီၩ နံၫဘျၩ့လဘျၩ့, ဒဲချုၬဘံၭ ယဟိဝၩ အဆၧလုလး လၧမ့ၬထံၫ, ဒဲဂၪ့ဆၧ, ဒဲဆၧဂၪ့အုၩဂၪ့ထိၬ ဆၧလဒူၩလယၪ့လၧၩ့ဘၪ ဆၧမၩဘိၪ့လဖၪတၭ, ထိးဆၧၫ့ဝ့ၫ လၧနၥံၪ အစူၪဖၧၩ့ဆ့အ့ၬ. 14 မွဲလါနၫ့တၭ, နၥံၪစံၭ, မွဲအဂဲး ဘဲၫၥ့ၪလဲၪ. အဂဲးဘဲၫယီၩ ယဟိဝၩမွဲ ဆၧထိးအၥၭ လၧနၧၩ, ဒဲနမၫ လၧနၥၭဘၪ့အထီ အဘိၩ့ဆၧၩ့ အဝ့ၫဒၪမွဲ နထံၩနၥိၭ ဒဲနမၫ လၧနအုၩ့လၩ့ဝ့ၫ လါနၫ့တၭ, နမၩ ဆၧတီၩ လၧအဂးဆ့ အ့ၬ. 15 မွဲအအီၪလၧၥၭ လၧအအီၪလၩ့ထး လါနၫ့နီၪ, မၩဝ့ၫန့ၫ လဂၩနီၪ မွဲအ့ၬဧၪ. တၭ တဲၩ့န့ ၦလဂၩနီၪ မွဲဘၪလဲၪ. ယဟိဝၩ အၪ့ဎၬန့ ဆၧအချံၫ ဘၪဆဲၫ့ လၧယွၩ လီၫ. မၩအၥၭဘဲၫနီၪတၭ, ထီးလၩ့နၥံၪအၥၭ ဘဲၫၥိၭ ၦထီးမၩ ဆၧဘျံၭဆၧဘျၪ လၧအမၫ လၧအအီၪဎုၬ လၧအၥၭဘၪ့အထီနီၪ နးဂၩလဂ့ၩ. 16 အဂဲးဘဲၫယီၩ ယဟိဝၩ, အံၫစရ့လၭအယွၩ စံၭဝ့ၫဒၪ, ၦခွံၬၡိၭအမၫနီၪ, ချုၬဘံၭ အကီၩ့အၥိၭ လဘံၪ့ လၧဆၧမၩန့ဆီၪ့နီၪ, ယၥၭဂဲၫ့လီၫ. ဆၧၥုၭမုခမျၧး အယဟိဝၩ စံၭဝ့ၫဒၪ. မၩအၥၭဘဲၫနီၪတၭ, ထီးလၩ့နၥံၪအၥၭ ဘဲၫၥိၭ နၥံၪ ထီးအၪ့လီၫဆၧ လဂ့ၩ. 17 နၥံၪ မၩပွံၭ ယဟိဝၩအၥၭ လၧနၥံၪ အဆၧချဲၩ့လီၫ. လါနၫ့တၭ, နၥံၪစံၭ, ပမၩပွံၭအၥၭ လၧဆၧနီၪ လမံၩ့လဲၪ. ထီးနၥံၪစံၭ, ကယဲ ၦလၧအမၩဆၧအၧၩ့နီၪ ဂ့ၩဝ့ၫ လၧယဟိဝၩ အမ့ၬယၫ, ဒဲဘၪအၥၭ လၧအဝ့ၫနီၪ; အ့ၪလမွဲဘၪ ဆၧစ့ၩရၫ့တီၩအယွၩ, မွဲအအီၪခီၫခီၫလဲၪ, နီၪလီၫ.

1 ယိခွါ, ယမိအၪ့မၧၫ့လၩ့ ယၥီၫ့လဂၩတၭ, အဝ့ၫဒၪ မိတဲၩ့ဝဲၩ ဖၧၩ့ၥုၪ့ဖၧၩ့ၥၭ လၧအမ့ၬယၫတၭ, ကဆါ လၧနၥံၪ အၪ့ဎၬဝ့ၫနီၪ, မိဂဲၫ ဖိးလၧအနီးဖၧၩ့ လၧအဆိၫ အချဲၫ့ ဆၧအုၩ့လၩ့အၥီၫ့ လဂၩ ဒၪလ့ၬ, လၧအဘၪ နၥံၪအၥၭလီၫ. ယိခွါ, မိဂဲၫဝ့ၫ, ဆၧၥုၭမုခမျၧး အယဟိဝၩ စံၭဝ့ၫဒၪ. 2 မုလနံၩ လၧအဂဲၫနီၪ, မွဲပလၫအီၪ မိကဲၪလဂၩလဲၪ. ထီးအအီၪဖျီၪထၪ့တၭ, မွဲပလၫ ဆၧၫ့ထုၪ့ မိၥ့ၪလဂၩလဲၪ. အဂဲးဘဲၫယီၩ မၩအၥၭ ဘဲၫၦအၪ့ကဲၪ့ဆၧဖိၪ အမ့ၪ အၥိၭ, ဒဲဘဲၫၦစုၪဆၧကဲၩ့ယၬ အဆၬပၠၪ အၥိၭနီၪလီၫ. 3 မိဆၧၫ့နၩ့ အၪ့ကဲၪ့ဆၧ ဘဲၫၦမၩဆံၫ့ စ့ၩ လဂၩ အၥိၭတၭ, မိမၩဆံၫ့ ၦလံဝဲၫဖိၪ, ဒဲမၩဆံၫ့ခွံၬဝ့ၫ ဘဲၫထီၫ့ ဒဲစ့ၩ အၥိၭနီၪ, ဘဲၫၥိၭ အမိလုထၪ့ ယဟိဝၩ လၧဆၧလုတီၩလီၫ. 4 ထီးနီၪလဖၧၫ့ ယုဒၫ ဒဲယရုစလံၫ့ အဆၧမၩဘိၪ့နီၪ မိဘၪ ယဟိဝၩအၥၭ ဘဲၫလၧမုနံၩ လၧဖျိၩ့ အၥိၭနီၪ ဒဲဘဲၫနံၪ့ၥံၪလၩၥံၪ လၧအခၪ့ထံၭ အၥိၭနီၪလီၫ. 5 ယမိၥုၭဘူၭယၥၭ လၧနၥံၪ အအီၪ လၧဆၧစ့ၩရၫ့ အဂးတၭ, ယမိကဲၪထၪ့ ၦထိးအၥၭ ချဲၫ့ချဲၫ့ ထၫ့ဒၩ ၦလီးဆၧဘွဲၩဆၧၥံၪ, ၦမၩမၪၦမၫၦဝၩၥံၪ, ဒဲၦဆိၪဆၧလတီၩဘၪၥံၪ, ဒဲၦမၩန့ ၦဒိၭအၪ့လံၩ့ ဆၧအလံၩ့အလဲၫၥံၪ, ဒဲၦမုၪမဲၫအဆၧ, ဒဲၦဖိၪဎွ့ၪအဆၧ, ဒဲၦလၧအဒုၭဘၪ ၦလခီၫဘၩ့မုးဖိၪ လၧဆၧလတီၩလလီၩ့ဘၪ, ဒဲလၥၭမဲၪဘၪယၧၩ, ဆၧၥုၭမုခမျၧး အယဟိဝၩ စံၭဝ့ၫဒၪ. 6 ယဝ့ၫဒၪယီၩ ယမွဲ ယဟိဝၩ လီၫ. ယကဒံၩကဒၩအ့ၬ မၩအၥၭဘဲၫနီၪတၭ, စယၫကူၭ အဖိၪခွၫၥံၪဧ့, နၥံၪ ထီၩ့ဘၪ လၧဆၧဂၭဂီၩ့အ့ၬ. 7 ခီၫလၧနၥံၪအဖါလဖၪ အမုနံၩၥံၪနီၪ နၥံၪ လၨၪခၫ့ဖၬ ယဆၧမၪလူၬလဖၪတၭ, ထီးန့ဝ့ၫအ့ၬ. ဂဲၫထဲၩ့ထဲၩ့ လၧယအီၪဆံၭတၭ, ယမိထဲၩ့ထဲၩ့ လၧနၥံၪအအီၪနီၪ, ဆၧၥုၭမုခမျၧး အယဟိဝၩ စံၭဝ့ၫဒၪ, တၭ နၥံၪစံၭ, ပမိဂဲၫထဲၩ့ထဲၩ့ ဘဲၫၥ့ၪလဲၪ. 8 ၦၡၩလဂၩ မိအၪ့ဂူၬန့ ယဟိဝၩအဆၧဆ့ဧၪ. လါနၫ့ တၭ နၥံၪ အၪ့ဂူၬန့ ယဆၧယူၭ, အ့ၪမွဲ နၥံၪစံၭ, ပအၪ့ဂူၬန့ နဆၧနီၪလမံၩ့လဲၪ. လၧဆၧဆံၫပိၩ့လပိၩ့, ဒဲဆၧမၩဘိၪ့လဖၪလီၫ. 9 နၥံၪ ဘၪဆိၪအၧၩ့ တၡါလီၫ. အဂဲးဘဲၫယီၩ နၥံၪဝ့ၫဒၪ, ၦဆၨၩ ထီးအလူၬယီၩ, အၪ့ဂူၬန့ယူၭ ယဆၧလီၫ. 10 ဂဲၫဆိၬ ဆၧဆံၫပိၩ့လပိၩ့, ထီးအလူၬ လၧဆၧအီၪကီၪ့ အဂံၪ့ဖၧၩ့ ဘဲၫၥိၭ ဆၧအၪ့ မိအီၪလၧယဂံၪ့ဖၧၩ့ဆံၭ. ယမိဝဲထၪ့ မူၭခိၪ အဆၧဖိး, ဒဲလူၫလၩ့န့ နၥံၪ လၧဆၧဆိၪဂ့ၩ ထီးအလးလထီဘၪ, ယလဝဲထၪ့ ဘၪလဲၪနီၪ, မၩခွါယၧၩဆံၭ. ဆၧၥုၭမုခမျၧး အယဟိဝၩ စံၭဝ့ၫဒၪ. 11 ယမိအၪ့ၥီၪ့ ဆၧမၩဂၭဂီၩ့ဆၧ လၧနၥံၪ အကၠီၩ့နီၪတၭ, အဝ့ၫၥံၪ မိမၩဂၭဂီၩ့ နၥံၪ အဂၪ့ခိၪ အဆၧၥၪအ့ၬ. နၥံၪအစဘံၭမု လၧစဘံၭမု အလးဖၧၩ့နီၪ မိၥၪထၪ့ဝ့ၫ, ဆၧၥုၭမုခမျၧး အယဟိဝၩ စံၭဝ့ၫဒၪ. 12 ၦကိၭဆၨၩဒ့ၭ မိကိၭ နၥံၪ လၧဆၧဆိၪဂ့ၩလီၫ. အဂဲးဘဲၫယီၩ နၥံၪ မိကဲၪထၪ့ ထံၫၥံၪခးၥံၪ လၧအဘၪ ဆၧအၥၭ, ဆၧၥုၭမုခမျၧး အယဟိဝၩ စံၭဝ့ၫဒၪ. 13 နၥံၪ ချဲၩ့ ဆၧဆီၪ့ထၫ့ဒၩယၧၩ ယဟိဝၩ စံၭဝ့ၫဒၪ. လါနၫ့တၭ, နၥံၪစံၭ, ပချဲၩ့ ဆၧထၫ့ဒၩနၧၩနီၪ, မွဲလၧဆၧနီၪလမံၩ့လဲၪ. 14 နၥံၪစံၭ, ပမၩ ယွၩအဆၧနီၪ, မွဲဆၧလန့ကၩဘၪဆၧတၭ, ပထီးန့ အဆၧမၪလူၬ, ဒဲလ့ၩဆၧ လၧပၥုၪ့အုၭပၥၭအုၭ လၧဆၧၥုၭမုခမျၧး အယဟိဝၩ အမ့ၬယၫနီၪ, မွဲအခိးအတၩ ဆၧနီၪလမံၩ့လဲၪ. 15 ဘိၩ့နဲၪ့ယီၩ ၦလၧအအီၪက့ၪထၪ့ထီၫအၥၭနီၪ, နၥံၪ စံၭလၧ အဘၪ ဆၧဆိၪဂ့ၩဝ့ၫလီၫ. မွဲမၬ, ၦလၧအမၩ ဆၧလတီၩလလီၩ့ဘၪ ဘီၪထၪ့ယီၫထၪ့တၭ, မွဲမၬ, ၦလၧအကျဲၩ့ဖစီၩ့ယွၩနီၪ ဖီၩ့ဖျ့ၭဝ့ၫလီၫ. 16 ထီးနီၪလဖၧၫ့ ၦလၧအၥၭမဲၪ ယဟိဝၩနီၪ မိချဲၩ့ဒုၪ့လိၬအၥၭ လဂၩ ဒဲလဂၩ ဆိၫဆိတၭ, ယဟိဝၩ ခိၭနၪဝ့ၫ ဒဲနါဂၧၫ့ဝ့ၫတၭ, ဆၧကွ့ၭလံၬနၪ့ထၪ့ထဲၩ့ဆၧ လၧအမ့ၬယၫ လၧၦလၧအၥၭမဲၪ ယဟိဝၩ, ဒဲဆီၫ့မီၪ့ လၧအမံၩ့ အဂဲးအကၠီၪ့ အဂးလီၫ. 17 လၧမုလနံၩ လၧယဖၭဝဲၩဝ့ၫ အဖၧၩ့နီၪ, အဝ့ၫၥံၪ မိကဲၪထၪ့ ဆၧလူဒိၪဎွ့ၩဒိၪ လၩ့မဲၪဒၪဆၧ လၧယဂး, ဆၧၥုၭမုခမျၧး အယဟိဝၩ စံၭဝ့ၫဒၪ; တၭ ယမိယၫ့ၥၭ အဝ့ၫၥံၪ ဘဲၫၦယၫ့ၥၭ အဖိၪခွၫဒၪဝ့ၫ လၧအမၩအဆၧ အၥိၭနီၪလီၫ. 18 ထီးနီၪလဖၧၫ့ နၥံၪ မိၥ့ၪယၫ အၪ့နၩ့ဖၭ ၦတီၩ ဒဲၦလတီၩဘၪ အဆၧၫ့, ၦလၧအမၩ ယဟိဝၩ အဆၧ, ဒဲၦလၧအလမၩဘၪ ယဟိဝၩ အဆၧ အဆၧၫ့လီၫ.

1 အဂဲးဘဲၫယီၩ, ယိခွါ, ဆၧလၧမုလနံၩနီၪ ဂဲၫဘၪဝ့ၫ တၭ; မိအၪ့ဆၧ ဘဲၫဖံၫ့ချၪဖၧၩ့ အၥိၭနီၪ, ကယဲ ၦလၧအအီၪက့ၪထၪ့ထီၫအၥၭ, ဒဲကယဲ ၦလၧအမၩ ဆၧလတီၩလလီၩ့ဘၪ ကိၭဂၩဒ့ၭနီၪ, မိကဲၪထၪ့ လီထိၭနၫတၭ, မုလနံၩ လၧအဘၪဝ့ၫနီၪ မိဆူၭထၪ့ခွံၬဝ့ၫ, ဆၧၥုၭမုခမျၧး အယဟိဝၩ စံၭဝ့ၫဒၪ. ဆၧအဝံ မွဲဂ့ၩ, ဆၧအထဲၩ့ မွဲဂ့ၩ, အီၪလၩ့ထးဘၪ လၧအဂးအ့ၬ. 2 အ့ၪမွဲ ၦလၧအၥၭမဲၪယမံၩ့, နၥံၪဝ့ၫယီၩ, ဆၧတီၩဆၧလီၩ့ အမုမ့ၬနီၪ မိဂဲၫထၪ့ဖၩ့ဒိၭ နၥံၪ, ဆၧမၩဘျၪထဲၩ့ဆၧ အီၪဝ့ၫ လၧအဒံၭ အလီၩ့နီၪလီၫ. နၥံၪ မိဂၭဖၬ ဒဲဖုၫထၪ့ လၧဆၧၥၭထိၬ အကၠီၩ့, ဘဲၫချီဖိၪ လၧတၩ့ခူၬဖၧၩ့ အၥိၭနီၪလီၫ. 3 နၥံၪ မိယဲးထဲးလၩ့ ၦလတီၩလလီၩ့ဘၪ; အဂဲးဘဲၫယီၩ မုလနံၩ လၧယဖၭဝဲၩဝ့ၫ အဖၧၩ့ နီၪ, အဝ့ၫၥံၪ မိမၩအၥၭ ဘဲၫဖံၫ့ချၪ လၧနၥံၪ အခၪ့ယၫၥၭ အဖၫ့လၬ အၥိၭနီၪ, ဆၧၥုၭမုခမျၧး အယဟိဝၩ စံၭဝ့ၫဒၪ. 4 နၪ့ထၪ့ထဲၩ့ ယခ့ၫယၡၩ စမိစ့ၭ အဆၧၥီၪ့ဆၧၥၫ့, ဆၧမၪလူၬ ဒဲဆၧစ့ၩရၫ့ လၧယမၪလူၬ အဝ့ၫ လၧဟိရ့ၭ အလီၩ့ လၧအံၫစရ့လၭ ထီးအလူၬ အဂးဆံၭ. 5 ယိခွါ; ယဟိဝၩ အမုလနံၩ လၧအဖၭဒိၪ ဒဲလၧအမၩၥၭမဲၪဝၭထိၬဆၧနီၪ လချုၭ ဘၪဒံၭဘၪတၭ, ယမိအၪ့မၧၫ့လၩ့ မီၪစအံၫလဲယၫ လၧနၥံၪအအီၪ; 6 ဘဲၫၥိၭ ယထီးဂဲၫကျီၪ့ခွံၬ ထံၫၥံၪခးၥံၪ လၧဆၧဆိၪအၧၩ့ လဂ့ၩ တၭ, အဝ့ၫဒၪ မိဘိၭကၠၪ ဖါအၥၭ လၧအဖိၪအအီၪ, ဒဲဖိၪအၥၭ လၧဖါအအီၪလီၫ.